《过项王庙》
清代·姚范

中原逐鹿竟归刘，霸业从教一战休。龙虎早成天子气，侯王尚待故人头。

河山有地封屠狗，子弟无乡望沐猴。日暮江东何处是，满天风雨不胜愁。

作者简介：（1702—1771）安徽桐城人，字南青，号姜坞，初名兴涑，字已铜。乾隆七年进士。官翰林院编修，充三礼馆纂修。文章沉邃幽古，学术长于考订，所见多前人所未发。有《援鹑堂诗集》、《援鹑堂文集》、《援鹑堂笔记》。